- Pilipae
- <
- 4
- >

4
Selkatien keil keke rovato vituai vatahos ka rovaling rendemien orer en tounah keil onen Ahi
1 Sakini, tuak ka ahinkuli keil, mihehatimal hekeih en demkatien onami en Asuv Iesu. Envatien onak mul en kami houlu, ka ek vati mok malei ris kami. Veni kami misakin nau nasi nau ka demkatien onami suval ui lohlohien ten moulien onak. ✡1Tes 2:19-20
2 Iuodia ka Sintike, napeah kamil eli keke milhesak visi milvamai en rendemien vatas veni kamil vasi milmusil kat Asuv. 3 Ka navisuk, Susungus,*Susungus, aneite ten isen vi ‘kei koa vi anatin koa lomum vituai.’ koa lomum vituai ka kovi anatin enau, keke kovaha kovakataun luahin ekek. Veni keilu lulehkao vituai ral min inau keke metvitehiten more longlongien. Anatin, metmum ral min Klemen ka tuak sav keil keisom koa ise mul en Tus ten Moulien onen Ahi koa amutis isen meatin keil koa ikur moulien koa sakras vavus en out nesa. ✡Eks 32:32,33; Sam 69:28; Dan 12:1; Rev 3:5; 13:18; 17:8; 20:12,15; 21:27
4 Lises, sien hel ven kami veni kami mikapil ral min Asuv. Anatin, navit risi keke mihesi kami. ✡Plp 3:1 5 Mihetie lat sakien ten merauen min meatin vasi veni, hervitei tuetin, Asuv hemai. ✡Hib 10:37; Tiem 5:8,9 6 Minandemkotei en etai tounah, ka mihehis min Ahi ven tounah keil vasi. Ka navong mivisi ven kataunien, mihoumoni hetal min masmasien. ✡Mat 6:25; 1Pit 5:7; Kol 4:2 7 Hemukonek, tomat onen Ahi koa mulin asa koa meatin keil ten out netan akilea availea eni hel ven kami. Anatin, veni mikapil ral min Iesu Kristo, tomat enek heting koe moulien ka rendemien onami. ✡Aes 26:3; Sion 14:27; Kol 3:15
8 Tuak ka ahinkuli keil, tounah tamun koa ek vati mahiteni min kami keke miheling rendemien onami en tounah koa tahos: asa koa vi anatin, asa koa mal, asa koa vinvin keke mivahouhou mini, asa koa muto en meten Ahi, asa koa moreite, asa koa vi hetetamen imok, ka asa koa mal keke rovahasi ir eni. Anatin, en tounah keil vatinek, kami mihendem usili. ✡Rom 12:17 9 Miheles mihoumon tounah keil koa navisein kami eni ka nasani min kami. Anatin, tounah koa milong nau naselus usili vuo miles nau namumoni, kami suk mihoumoni. Ka Ahi, koa vi vatte ten tomat, heto hetal min kami. ✡Rom 15:33; 16:20; 1Kor 14:33; 1Tes 5:23
Pol masmas me-Pilipae keil ven sanien one
10 Inau navilelau en sien ka namasmas Asuv veni nales kataunien koa misani minau. Anatin keke mulamu mikataunau, ka tuetin neli mirsantei mun tounah. Nakilea keke emi rovobongentei nau, ka ahho tovuol keke mivatie envatien onami minau. 11 Ka narvitentei koanik veni natamurei en tounah. Veni numai nakilea suk sakien ten sien, avaseini asa koa mul en hek. ✡1Tim 6:6 12 Veni nakilea mamoul vatal min asa koa havivis, vuo vatal min asa koa vahi houlu. Ka numai nakilea revi en sakien ten sien, avaseini munak anien ak houlu, vuo amai kat nau; avaseini munak tounah onak houlu, vuo havivis. 13 Nakilea mahisu en tounah vasi keil hetal min keihoen koa Iesu Kristo mul sani minau. ✡2Kor 12:10; 2Tim 4:17 14 Ka mukos, tahos imok keke kami mikataunau en mahien keil koa namul nakuri.
15 Kami me-Pilipae keil mikilea revi keke, navong nuva navitehiten rohtoh en more longlongien usil Kristo min meatin keil, kami enges misan kataunien minau navong nalokovein provins ten out Masedonia keke mal maha mahitehiten more longlongien onen Ahi en out sav keil. Anatin, sios sav keil arsantei tounah keke makuri vakataunau, vi kami enges. ✡2Kor 11:9 16 Ka navong namul en taon ten out Tesalonaeka, rovitei avong tas koa kami misan tounah mai vakataunau. 17 Narvitentei tounah keil enek veni ek vat kami mivasan kataunien eris minau. Vuo, ek vati mok keke Ahi heles tounah koa mimumoni en usite onak, ka hesan uite teni min kami en avong etai. ✡1Kor 9:11
18 Ek vati keke mahit kilea min kami keke nakur vasi kataunien koa misani minau ka en hen Epafrodaetas. Ka nalesi vi houlu mok ka mulin asa koa ek vati. Sanien onami suval sanien votut koa mal revi en meten Ahi, ka kei mus vite teni tahos imok ka si kei veni. ✡Sen 8:21; Eks 29:18; Esek 20:41 19 Ka nakilea keke Ahi onak vilelau en tounah vasi. Ka kei hesan vasi tounah koa kami mitamurei eni veni mikapil ral min Iesu Kristo. 20 Rehehati lat isen Ahi Tamer veni hetetamenien onen hel lises ka lisenges. Anatin.
Selusien ekor
21 Naviten ‘more’ min meatin keil onen Ahi keisom koa akapil ral min Iesu Kristo. Ka tuak ka ahinkuli keil en demkatien koa aro ral minau amul aviten ‘more’ one min kami. 22 Anatin, meatin vasi keil onen Ahi ekok aviten ‘more’ min kami, ka koakeil imok aro en teim onen asuv houlu ten out Rom. ✡Plp 1:13
23 Navisi keke more envatien onen Asuv Iesu Kristo hel ven kami vasi.

- Pilipae
- <
- 4
- >

✡4:1: 1Tes 2:19-20

*4:3: Susungus, aneite ten isen vi ‘kei koa vi anatin koa lomum vituai.’

✡4:3: Eks 32:32,33; Sam 69:28; Dan 12:1; Rev 3:5; 13:18; 17:8; 20:12,15; 21:27

✡4:4: Plp 3:1

✡4:5: Hib 10:37; Tiem 5:8,9

✡4:6: Mat 6:25; 1Pit 5:7; Kol 4:2

✡4:7: Aes 26:3; Sion 14:27; Kol 3:15

✡4:8: Rom 12:17

✡4:9: Rom 15:33; 16:20; 1Kor 14:33; 1Tes 5:23

✡4:11: 1Tim 6:6

✡4:13: 2Kor 12:10; 2Tim 4:17

✡4:15: 2Kor 11:9

✡4:17: 1Kor 9:11

✡4:18: Sen 8:21; Eks 29:18; Esek 20:41

✡4:22: Plp 1:13

© 2011 Wycliffe Bible Translators, Inc.